**МЕМОРАНДУМ О РАЗУМЕВАЊУ**

**ИЗМЕЂУ**

**ВЛАДЕ РЕПУБЛИКЕ СРБИЈЕ И**

**ВЛАДЕ АРАПСКЕ РЕПУБЛИКЕ ЕГИПАТ**

**О МЕЂУСОБНОМ УКИДАЊУ ВИЗА ЗА НОСИОЦЕ**

**ДИПЛОМАТСКИХ, СЛУЖБЕНИХ И СПЕЦИЈАЛНИХ ПАСОША**

Влада Републике Србије и Влада Арапске Републике Египат, (у даљем тексту „Стране”);

У жељи да олакшају улазак носиоцима дипломатских, службених и   
специјалних пасоша обе Стране,

Сагласиле су се о следећем:

**Члан 1.**

1) Држављани Републике Србије који поседују важећи дипломатски или   
службени пасош Републике Србије и држављани Арапске Републике Египат који   
поседују важећи дипломатски, службени или специјални пасош Арапске Републике   
Египат, ослобођени су обавезе прибављања визе за улазак, излазак и транзит преко територије друге Стране, за боравак у трајању до деведесет (90) дана у било ком   
периоду од сто осамдесет (180) дана, рачунајући од дана првог уласка.

2) За чланове дипломатско-конзуларних представништва или организација чија   
је држава пријема друга Страна, држава именовања у обавези је да унапред обавести   
државу пријема о позицији и функцији сваког носиоца званичних пасоша који је   
ангажован у обе државе како би се одобрило неопходно пребивалиште.

Члан 2.

Сва лица наведена у члану 1. овог Меморандума о разумевању дужна су да   
прелазе границу друге Стране искључиво на званичним граничним прелазима   
отвореним за међународни саобраћај.

Члан 3.

Свака страна задржава право да одбије улазак или боравак на својој територији држављанима друге Стране из разлога државне безбедности, јавног реда или јавног здравља, као и право да скрати или откаже боравак лицу у складу са законима и   
прописима државе пријема.

Члан 4.

Лица наведена у члану 1. овог Меморандума о разумевању дужна су да се придржавају и поштују постојеће законе и прописе друге Стране током боравка на   
њеној територији.

Члан 5.

1) Свака Страна има право да привремено обустави примену овог   
Меморандума о разумевању, у потпуности или делимично, из разлога безбедности   
земље, јавног реда или јавног здравља.

2) Стране без одлагања међусобно упућују обавештење дипломатским путем о уведеним ограничењима и њиховом укидању, у најкраћем року након престанка   
разлога за обустављање.

3) Одредбе ставова 1. и 2. не утичу на право друге Стране да на сличан начин привремено обустави примену овог Меморандума о разумевању, у потпуности или делимично, за време обуставе коју је увела прва Страна.

Члан 6.

1) У циљу спровођења овог Меморандума о разумевању, пре његовог ступања   
на снагу, надлежни органи обе Стране размењују, дипломатским путем, узорке   
важећих дипломатских, службених и специјалних пасоша.

2) У случају увођења нових исправа или измене постојећих дипломатских, службених и специјалних пасоша, Стране се о томе међусобно обавештавају и дипломатским путем достављају узорке нових или измењених исправа, најмање 30   
дана пре увођења, датих нових или измењених исправа.

**Члан 7.**

1. Овај Меморандум о разумевању ће се примењивати од дана   
   потписивања, а ступа на снагу на дан пријема последњег обавештења размењеног   
   међу Странама, дипломатским путем, да су испуњене неопходне законске процедуре   
   за ступање на снагу овог Меморандума. Овај Меморандум о разумевању закључује се   
   на неодређено време.
2. Овај Мемомрандум о разумевању може бити измењен и допуњен уз обострану сагласност изражену писаним путем. На привремену примену и ступање на   
   снагу измена и допуна Меморандума о разумевању примењиваће се став 1. овог члана.
3. Свака страна има право да у сваком тренутку раскине овај   
   Меморандум о разумевању упућујући другој Страни, дипломатским путем, писмено обавештење о томе. Важење овог Меморандума престаје три месеца од дана пријема   
   таквог обавештења.

Члан 8.

Ступањем на снагу овог Меморандума престаје да важи Споразум између   
Владе Социјалистичке Федеративне Републике Југославије и Уједињене Арапске Републике о узајамном укидању виза за носиоце дипломатских путних исправа двеју земаља, закључен разменом нота 6. фебруара 1965. године, који је остао на снази на   
основу Споразума између Савета министара Србије и Црне Горе и Владе Арапске Републике Египта о сукцесији уговора закључених између Социјалистичке   
Федеративне Републике Југославије и Уједињене Арапске Републике потписаног 23. новембра 2005. године у Каиру.

Сачињено у Београду, дана 20. јула 2022. године, у два оригинална примерка   
на српском, арапском, и енглеском језику, при чему су сви текстови једнако   
веродостојни. У случају различитог тумачења, меродаван је текст на енглеском језику.

За Владу За Владу

Републике Србије Арапске Републике Египат