**ОБРАЗЛОЖЕЊЕ**

**I. УСТАВНИ ОСНОВ**

Уставни основ за доношење Закона о потврђивању Меморандума о разумевању између Владе Републике Србије и Владе Арапске Републике Египат о међусобном укидању виза за носиоце дипломатских, службених и специјалних пасоша, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ МЕМОРАНДУМА**

Политички односи између Републике Србије и Арапске Републике Египат традиционално су добри и пријатељски. Током периода Хладног рата, Београд и Каиро су били оснивачи и стубови Покрета несврстаних земаља. Министар спољних послова Египта С. Шукри званично је посетио Републику Србију 27. и 28. новембра 2018. године и том приликом се сусрео са председником Републике Србије Александром Вучићем, председницом Владе Аном Брнабић и тадашњим министром спољних послова Ивицом Дачићем. Тадашња председница Народне скупштине Републике Србије, Маја Гојковић посетила је Арапску Републику Египат 23. и 24. јуна 2019. године. Тадашњи министар спољних послова Републике Србије Никола Селаковић боравио је у посети Египту 20. и 21. августа 2021. године.

Председник Египта Фатах ал Сиси боравио је у посети Републици Србији од 19. до 21. јула 2022. године. Том приликом потписано је 12 међународних споразума, а председник Републике Србије А. Вучић је одликовао председника Египта Орденом Републике Србије на ленти за изузетне заслуге у развијању пријатељских односа између Републике Србије и Арапске Републике Египат. У време председничке посете одржан је и Пословни форум Србија – Египат, на којем је, у организацији Привредне коморе учествовало више од 30 компанија из Египта и приближно 100 привредника из Србије.

Дипломатски односи између Републике Србије и Арапске Републике Египат у узлазној су линији и обе стране изражавају интерес за унапређењем односа, пре свега у области привреде, културе, али и свих других облика билатералне сарадње.

Арапска Република Египат није операционализовала вербалну одлуку о признању тзв. „Косова” из 2008. године, односно није писмено потврдила одлуку о признању тзв. „Косова”.

Република Србија и Арапска Република Египат закључиле су Меморандум о разумевању између Владе Републике Србије и Владе Арапске Републике Египат о међусобном укидању виза за носиоце дипломатских, службених и специјалних пасоша, приликом председничке посете председника Египта Републици Србији, 20. јула 2022. године у Београду.

           Потврђивање Меморандума о разумевању између Владе Републике Србије и Владе Арапске Републике Египат о међусобном укидању виза за носиоце дипломатских, службених и специјалних пасоша, односно његово ступање на снагу, допринеће даљем развоју билатералних односа.

Меморандумом о разумевању између Владе Републике Србије и Владе Арапске Републике Египат о међусобном укидању виза за носиоце дипломатских, службених и специјалних пасоша, предвиђено је да су носиоци дипломатских и службених пасоша Републике Србије и носиоци дипломатских, службених и специјалних пасоша Арапске Републике Египат ослобођени обавезе прибављања виза за улазак, транзит и боравак на територији државе друге Стране у трајању до 90 (деведесет) дана, у периоду од 180 дана. Меморандум садржи одредбе карактеристичне за билатералне споразуме које имају за предмет либерализацију визног режима у односу на носиоце дипломатских и службених пасоша

Држављани уговорних Страна носиоци наведених врста пасоша, током боравка на територији државе друге Стране, дужни су да поштују законе и прописе који важе на територији државе те Стране. Меморандум не ускраћује право надлежним органима сваке Стране да ускрате улазак или онемогуће боравак држављанима државе друге Стране, носиоцима важећих дипломатских, службених и специјалних пасоша, из разлога државне безбедности, јавног реда и јавног здравља, као и да привремено обуставе примену овог Меморандума.

Ступањем на снагу овог Меморандума престаје да важи Споразум између Владе Социјалистичке Федеративне Републике Југославије и Уједињене Арапске Републике о узајамном укидању виза за носиоце дипломатских путних исправа двеју земаља, закључен 1965. године.

Сходно члану 7. Меморандума, исти се привремено примењује од дана потписивања, с тим што ће ступити на снагу када се две стране узајамно писаним путем обавесте да су окончале унутрашњу процедуру неопходну ради ступања на снагу. Одбор за спољне послове Народне скупштине Републике Србије, на основу члана 8. став 1. Закона о закључивању и извршавању међународних уговора („Службени гласник РС”, број 32/13), на седници одржаној 14. јула 2022. године, донео је Одлуку 06 Број: 011-1026/22 којом је дао сагласност Влади Републике Србије за привремену примену Меморандума. Привремена примена међународних уговора у складу је са чланом 25. Бечке конвенције о уговорном праву („Службени лист СФРЈ – Међународни уговори и други споразуми”, број 30/72).

Према подацима из Визно-информационог система Министарства спољних послова, у периоду од 1. јануара до 31. децембра 2021. године, издато је укупно 712 виза држављанима Арапске Републике Египат, и то: 711 виза носиоцима обичних пасоша и 1 виза носиоцу службеног пасоша. Према одредби члана 19. став 2. тачка 2. Закона о републичким административним таксама, на визе које се издају из куртоазије носиоцима страних дипломатских и службених пасоша не наплаћује се такса, под условом узајамности.

**III. ОЦЕНА ПОТРЕБНИХ ФИНАНСИЈСКИХ СРЕДСТАВА**

За спровођење Закона о потврђивању Меморандума о разумевању између Владе Републике Србије и Владе Арапске Републике Египат о међусобном укидању виза за носиоце дипломатских, службених и специјалних пасоша није потребно обезбедити средстава у буџету.